Hans Kristian Skibby (DF), 2009-03-12:
Det her beslutningsforslag, som Socialdemokraterne har fremsat, virker jo - kan man sige - i og for sig ganske tillokkende, al den stund at danskerne, vælgerne, spørges, hvordan de egentlig oplever det her med meningsmålinger generelt, og selvfølgelig også, hvordan exit polls opleves, når man bliver spurgt både før, under og efter sin stemmeafgivning.
Det er selvfølgelig forbundet med en vis irritation, når man bliver ringet op derhjemme ved kødgryderne og man bliver spurgt om, hvem man kunne finde på at stemme på, hvis der var valg i morgen osv.
Så kan man vælge at sige nej og sige: Jeg har altså ikke tid til at deltage i jeres opinionsmålinger.
Man kan også vælge at sige, at det vil man faktisk gerne være med i, og så svare på de spørgsmål, der bliver stillet.
Og det er ud fra den betragtning, at Dansk Folkeparti egentlig har sympati for, at man tager en diskussion om det her med, hvor meget man skal finde sig i af meningsmålingsdannelse.
Men samtidig mener vi, at det der med at komme med et decideret forbud er ganske vidtgående og lidt mere end det, som vi kan tilslutte os.
Hvis vi tager udgangspunkt i selve det konkrete beslutningsforslag, som er kommet fra Socialdemokraterne, synes jeg netop også, at det her med problematikken omkring de netbaserede meningsmålinger, exit polls, jo medfører spørgsmålet om, hvordan man vil håndhæve det, i form af at der skulle være en lovovertrædelse.
Skal det så være med politianmeldelser, skal det være med bøder og fængsel til journalister og internetportalejere osv.?
Jeg synes også, der er en problemstilling omkring, at mange af vores internetmedier kommer fra udlandet, og det betyder selvfølgelig også, at man kunne forestille sig, at de fra internetportaler i Malmø eller Hamborg eller London kunne finde på at kontakte danskere og så sige: Nu laver vi en exit poll på en hjemmeside, og så kan vi se, hvad danskerne har stemt.
Jeg tror ikke, at de exit polls, der kommer, er ret troværdige, og jeg tror heller ikke, at ret mange egentlig vil benytte sig af det tilbud, og jeg synes i hvert fald, det er noget, der vil være problematisk i forbindelse med at håndhæve et eventuelt reelt forbud imod det her med exit polls på hele valgdagen.
Så synes jeg også, at der er en fordel ved exit polls og meningsmålinger i det hele taget, og det er jo egentlig, at de for det første er med til skabe debat, også på selve valgdagen, altså f.eks.: Hvordan går det, hvordan synes du det er, har du været nede at stemme, fru Jensen?
Der er mange ting, som folk sådan lægger mærke til, og mange ville jo så måske også ad den vej f.eks. finde ud af: Det er faktisk i dag, jeg skal ned at stemme, jeg må hellere komme af sted inden kl. 20.
Jeg tror for det andet også, at det nogle gange ad den vej vil være med til samlet set at give en højere stemmeprocent, end hvis der ingen debat var omkring et valg her i Danmark.
Jeg synes også, det er problematisk i forhold til pressefriheden i Danmark og ytringsfriheden for journalister og andre, som er meningsdannere, så jeg tror ikke på, at det i sund praksis vil være gavnligt for det danske samfund med et sådant forbud her.
Jeg synes, det er bedre, at vi lader det være op til befolkningen selv at sige nej tak til tilbuddet, når man bliver spurgt uden for stemmelokalerne, eller når man bliver ringet op derhjemme, og sige: Det har jeg faktisk ikke lyst til at deltage i.
Og der synes jeg netop, at man har den personlige frihed til at sige ja eller nej, og det synes jeg egentlig også vi måske bare skulle prøve at lade være devisen i forbindelse med det her beslutningsforslag.
Vi kan ikke støtte forslaget.